Ossi Martikainen (oik), komitean puheenjohtaja Karl-Heinz Lambertz (vas) ja varapuheenjohtaja Markku Markkula.

Lapinlahtelainen kunnanvaltuutettu Ossi Martikainen (kesk.) valittiin tiistaina Euroopan alueiden komitean (AK) luonnonvaravaliokunnan puheenjohtajaksi.

Martikainen kertoo seuraavansa tiiviisti valiokunnassa yhteisen maatalouspolitiikan uudistusta ja erityisesti sen vaikutusta rahoitukseen.

”Valiokunta haluaa olla vahvasti vaikuttamassa siihen, miten tuleva maatalouden budjetti muodostuu.”

AK antoi kesällä suosituksensa EU:n yhteisen maatalouspolitiikan (common agriculture policy, cap) uudistuksille. Komitea pyysi säilyttämään maatalouden talousarvion riittävän suurena sekä korosti nuorten viljelijöiden ja perheviljelmien tukemista.

Tuore puheenjohtaja Martikainen kertoo seuraavansa huolestuneena tapaa, jossa jotkin tahot ovat vaatimassa lisää rahaa muun muassa muutto­liikenteeseen ja innovaatioihin maatalouden kustannuksella.

”Jos uusiin asioihin lisätään rahaa, se on muualta pois. Sitä ei saisi nielaista mantrana. Vaatimukset uusiin kohteisiin, kuten turvallisuuteen ja maahan­muuttoon eivät saa syödä maatalouden ja aluepolitiikan rahoja.”

Martikainen korostaa, että capin uudistaminen on välttämätöntä, sillä maatilojen määrä vähenee, suorat tuet jakautuvat epätasaisesti, tuotanto keskittyy ja tuottajilla on alhainen tulotaso.

”Miten suomalainen maatalous voi nykyisen kannattavuus­kriisin sivussa kestää tukien pienentymisen? Jos tukia karsitaan, Suomessa pitää olla korvaavia kansallisia ratkaisuja”, Martikainen summaa.

Maatalouspolitiikan lisäksi Martikainen haluaa parantaa elintarviketurvallisuutta ja lisätä velvoitteita elintarvikkeiden alkuperämerkintöihin.

Tuoreen puheenjohtajan toimi­kausi kestää kaksi ja puoli vuotta. Valiokunnan toimialaan kuuluvat muun muassa yhteinen maatalouspolitiikka, kalastuspolitiikka, elintarvikepolitiikka ja kuluttaja-asiat, terveyspolitiikka sekä matkailu.

Aiemmin Martikainen on valmistellut komitean lausunnot muun maussa elintarvikehävikin vähentämisestä sekä vähävaraisille suunnatusta EU:n elintarvikeavusta.